Da mange i dag prioriterer bæredygtighed i forbindelse med køb af produkter og tjenesteydelser, kan udsagn om bæredygtighed give en konkurrencefordel.
Formålet med reglerne om greenwashing er derfor at sikre, at produkter ikke markedsføres som bæredygtige, klimavenlige eller lignende, uden at virksomheden kan dokumentere, at udsagnet er retvisende.
Kravene til dokumentationen for bæredygtighedsudsagn er strenge, og det er derfor vigtigt at være opmærksom på, hvilke krav der stilles hertil, inden et produkt markedsføres som bæredygtigt.
Greenwashing er nemlig en overtrædelse af markedsføringslovens regler om vildledende markedsføring og kan medføre bødestraf for din virksomhed.